Uznesenie Európskeho parlamentu o rozpočte na rok 2006: Výročná správa Komisie o politickej stratégii (APS) (2004/2270(BUD))



Úradný vestník 033 E , 09/02/2006 S. 0482 - 0487



P6_TA(2005)0126 Výročná politická stratégia Komisie (2006) Uznesenie Európskeho parlamentu o rozpočte na rok 2006: Výročná správa Komisie o politickej stratégii (APS) (2004/2270(BUD)) Európsky parlament, - so zreteľom na oznámenie Komisie Európskemu parlamentu a Rade - Politická stratégia na rok 2006 (KOM(2005)0073), - so zreteľom na medziinštitucionálnu dohodu zo 6. mája 1999 medzi Európskym parlamentom, Radou a Komisiou o rozpočtovej disciplíne a zlepšení rozpočtového postupu [1], - so zreteľom na článok 272 Zmluvy o ES a článok 177 Zmluvy o Euratome, - so zreteľom na článok 112 ods. 1 rokovacieho poriadku, - so zreteľom na správu Výboru pre rozpočet a stanoviská ostatných výborov, ktoré boli požiadané o stanovisko (A6-0071/2005), A. keďže rozpočet na rok 2006 bude posledným zo súčasného finančného výhľadu a vytvára, spolu s prebiehajúcimi rokovaniami o novom finančnom výhľade na roky 2007 - 2013, strategický rámec, na základe ktorého sa Parlament rozhodne o svojich prioritách tak, aby sa ciele Únie mohli podporiť dostatočnou úrovňou rozpočtových zdrojov, B. keďže rozpočet na rok 2006 bude druhým rozpočtom rozšírenej Únie a je nevyhnutné zabezpečiť potrebné prostriedky na realizáciu európskych politík harmonickým spôsobom v rámci celej Únie, ako aj na podporu úsilia súčasných kandidátskych krajín, C. keďže sa Európska únia nachádza v kritickom bode svojho vývoja s procesmi prijímania ústavy, rozhodovania o rozšírení, posilňovania svojej úlohy na medzinárodnej scéne, zavádzania nových nástrojov s cieľom oživiť lisabonskú agendu v novom rámci rastu a zamestnanosti, konkurencieschopnosti a trvalo udržateľného rozvoja, posilnenia vnútorného trhu a plnej integrácie európskych občanov; podčiarkujúc, že tieto výzvy musia byť podchytené súvislými, dobre koordinovanými a adekvátne financovanými akciami, D. keďže priepasťou medzi týmito ambíciami a prostriedkami, ktoré sú k dispozícii na ich dosiahnutie, by sa v súčasnosti riskovalo spustenie procesu úpadku a ohrozil by sa pokrok, ktorý sa už podarilo dosiahnuť; zdôrazňujúc úlohu rozpočtu na rok 2006 ako nástroja na zabezpečenie kontinuity akcií a na preklenutie viacročného plánovania po roku 2006 s cieľom zabezpečiť, aby Únia mohla financovať svoje politické ambície, E. keďže podporuje najnaliehavejšiu prioritu Komisie, ktorou je obnovenie dynamického a udržateľného rastu v Európe a vytvorenie väčšieho počtu kvalitnejších pracovných miest pre občanov, je pripravená financovať vhodné programy na dosiahnutie tohto cieľa, Finančný rámec 1. domnieva sa, že na dosiahnutie stanovených cieľov Európskej únie je v záujme všetkých jej občanov riadne a dôsledné hospodárenie s rozpočtom Únie; podčiarkuje zodpovednosť rozpočtového orgánu za zabezpečenie takéhoto riadenia a dôležitosť, ktorú pripisuje transparentnej prezentácii rozpočtu a riadnemu informovaniu o jeho plnení; 2. zdôrazňuje, že rozpočtované sumy pre záväzky musia vychádzať z dohodnutých cieľov a na základe toho by mali byť stanovené platby; je rozhodnutý presadzovať adekvátnu výšku platieb ako základnú prioritu rozpočtového postupu na rok 2006, aj vzhľadom na nadchádzajúce rokovania o novom finančnom výhľade; 3. uvedomuje si problémy s plnením rozpočtu, ktoré vznikli kvôli súčasnému nariadeniu o rozpočtových pravidlách, hlavne v oblastiach ako informačné centrá, vonkajšia spolupráca a meškanie zmlúv; s potešením očakáva návrhy Komisie na revíziu nariadenia o rozpočtových pravidlách a jeho vykonávacích pravidiel, ktorá sa musí týkať týchto a iných nedoriešených otázok, a prostredníctvom ktorej možno nájsť konkrétne riešenia problémov, ako napríklad upraviť nariadenie tak, aby bolo menej byrokratické; ľutuje, že Komisia túto revíziu nezaradila do svojho legislatívneho a pracovného programu na rok 2005, napriek potvrdeniu legislatívnej revízie počas rozpočtového postupu v roku 2005; 4. domnieva sa, že začiatok parlamentného obdobia, ktoré sa zhoduje s revíziou Medziinštitucionálnej dohody v rámci rokovaní o novom finančnom výhľade, poskytuje možnosť prehodnotiť nástroje, ktoré už fungujú vo viacročnom a ročnom programovaní, dávajúc tým nový impulz pre legislatívne a rozpočtové plánovanie; znova pripomína spoločné stanovisko z 13. júla 2004 o finančnom programovaní; 5. plne si uvedomuje možný vplyv rokovaní o novom finančnom výhľade na obdobie po roku 2006 na rozpočtový postup pre rok 2006; uvádza, že využije svoje rozpočtové právomoci na zabezpečenie toho, aby rozpočet na rok 2006 poskytol potrebné prostriedky na to, aby si Únia mohla plniť svoje záväzky; 6. víta návrh Komisie uvedený v jej strategických cieľoch, v ktorom vyzýva Parlament a Radu na spoločné dosiahnutie dohody o spoločnej platforme európskych inštitúcií pre činnosť na nasledujúcich päť rokov; je pripravený začať na základe vlastného strategického politického smerovania diskusiu s Komisiou a Radou s cieľom dospieť k dohode o prioritách na rok 2006 do konca luxemburského predsedníctva; Rozpočtová stratégia a odvetvové priority Zásady 7. domnieva sa, že rozpočet na rok 2006 musí odzrkadľovať nasledujúce zásady na účel zabezpečenia riadneho finančného a rozpočtového hospodárenia: - stanovenie vhodnej úrovne platieb s cieľom pokryť skutočné potreby, - prehodnotenie presunu rozpočtových prostriedkov vo finančnom výhľade z podokruhu 1a) do podokruhu 1b), s cieľom vykonať ustanovenia nariadenia Rady (ES) č. 1782/2003 z 29. septembra 2003, ktorým sa ustanovujú spoločné pravidlá pre systémy priamej podpory v rámci spoločnej poľnohospodárskej politiky, a ktorým sa ustanovujú určité podporné systémy pre poľnohospodárov [2], - riadne vykonávanie spoločného stanoviska z 13. júla 2004 o finančnom plánovaní, - využitie všetkých dostupných prostriedkov v Zmluve a/alebo v súčasnej medziinštitucionálnej dohode o rozpočtovej disciplíne s cieľom čeliť významným rozpočtovým a finančným výzvam, ktorým bude EÚ čeliť v rozpočte na rok 2006 a poskytnúť solídny základ pre nasledujúce rozpočtové roky; Priority 8. podporuje Komisiu v jej všeobecnom prístupe zameranom na posilnenie prosperity, solidarity a bezpečnosti v rámci Únie s cieľom podporiť konkurencieschopnosť a súdržnosť v Európe, priblížiť ju k občanom a posilniť jej úlohu vo svete; poznamenáva však, že v jej nedávnom finančnom plánovaní a ročnej politickej stratégii sa nachádza viacero nezrovnalostí medzi kľúčovými činnosťami na rok 2006 a rozpočtovými prostriedkami (iniciatíva i2020, iniciatíva Rast, iniciatíva Mládež, podpora európskej azylovej politiky, programy na podporu vykonávania právnych predpisov v oblasti životného prostredia, Európsky rok mobility pracovníkov atď.); 9. uvádza, že rozpočet na rok 2006 by mal odrážať najmä: a) nový koncept Lisabonskej stratégie EÚ, tak ako ho vyjadrila koordinačná skupina Parlamentu, prostredníctvom: - posilnenia jej príspevku ku konkurencieschopnosti, sociálnej, hospodárskej a environmentálnej súdržnosti, - posilnenia a sústredenia podpory EÚ na kľúčové oblasti stanovené v Lisabone a Göteborgu, akými sú zamestnanosť, politika v oblasti životného prostredia, výskum a vývoj MSP, podpory spoločnosti založenej na vedomostiach a informáciách, šírenia environmentálnych technológií, celoživotného vzdelávania a riadneho zavádzania transeurópskych dopravných sietí, - umožnenia väčšieho úsilia potrebného na dokončenie vnútorného trhu, - prípravy nových oblastí podpory Spoločenstva, ako napríklad Natura 2000; b) dôležitú úlohu mladých ľudí pri integrácii a prosperite Únie, vrátane nových návrhov týkajúcich sa výmenných programov; c) posilnenie úlohy EÚ v medzinárodnom spoločenstve; Poľnohospodárstvo 10. vyjadruje svoju podporu cieľom stanoveným v reforme spoločnej poľnohospodárskej politiky, hlavne tým, ktoré sú zamerané na posilnenie rozvoja vidieka, ktorý je nevyhnutný pre oživenie vidieka; výrazne podporuje poskytnutie nevyhnutného financovania pre tieto opatrenia ale poukazuje na skutočnosť, že je nevyhnutné dosiahnuť dohodu o presune rozpočtových prostriedkov z podokruhu 1a) do podokruhu 1b) ("rozpočtová úprava") ešte pred prvým čítaním v Rade; 11. je znepokojený nad správami o vývoji vtáčej chrípky v juhovýchodnej Ázii; nalieha na Komisiu, aby úzko spolupracovala s organizáciami FAO, WHO, OIE (Svetová organizácia pre zdravie zvierat) a krajinami v regióne a zvýšila financovanie výskumu tejto potenciálne vážnej hrozby pre poľnohospodárstvo a zdravie zvierat a ľudí v EÚ; 12. pripomína Komisii dôležitosť, ktorú kladie na pilotné projekty (propagácia systémov kvality a rizikové financovanie pre epidémie živých zvierat), ktoré boli dohodnuté v rozpočtovom postupe na rok 2004; žiada Komisiu, aby predvídala adekvátne rozpočtové prostriedky v rozpočte na rok 2006 s cieľom zachovať nepretržitosť týchto projektov; Štrukturálne operácie 13. vyzdvihuje dôležitosť zahrnutia skutočných potrieb platieb zo štrukturálnych fondov v plnej miere do rozpočtu; podčiarkuje potrebu zabezpečiť dostatočnú úroveň platieb, aby sa neohrozilo vykonávanie programov; je presvedčený, že tieto platby musia zodpovedať najspoľahlivejším dostupným predpovediam v súlade so zásadami riadneho finančného hospodárenia a rozpočtovej praxe; podčiarkuje dôležité indikátory, ktoré môžu byť v tomto ohľade dané plnením rozpočtu v roku 2005; 14. zdôrazňuje potrebu dôsledného monitorovania pravidla N+2 (časovo obmedzujúca klauzula) a posilnenia plnej a rýchlej informovanosti rozpočtového orgánu, hlavne čo sa týka rozpočtových záväzkov, pri ktorých hrozí zrušenie; vyzýva Komisiu, aby do konca júla 2005 predložila celkové vyhodnotenie stavu plnenia platieb v porovnaní s pôvodnými viacročnými prognózami; Vnútorné politiky 15. vyzýva Komisiu, aby v rámci Lisabonskej stratégie navrhla skutočné prioritné akcie, ktoré vytvoria európsku pridanú hodnotu; domnieva sa, že obmedzený manévrovací priestor daný stropom finančného výhľadu pre tento okruh by sa mal využiť na kľúčové prioritné oblasti, ako sú zamestnanosť, výskum a vývoj, podpora malých a stredných podnikov (SME) prostredníctvom úverového mechanizmu Európskeho investičného fondu pre SME, vytvoreného v rozpočtoch na roky 2004 a 2005, podpora spoločnosti založenej na vedomostiach a informáciách a celoživotného vzdelávania; podčiarkuje potrebu efektívneho rozvoja infraštruktúry prostredníctvom dopravných, energetických a telekomunikačných transeurópskych sietí a paneurópskych koridorov priaznivých pre životné prostredie; 16. znova pripomína, že podpora malým a stredným podnikom SME vrátane mikro-podnikov bola v uplynulých rozpočtových postupoch prioritou Európskeho parlamentu; podporuje snahy zamerané na uľahčovanie prístupu malých a stredných podnikov k financiám, využívajúc finančné nástroje Spoločenstva na základe potrieb, a zdôrazňuje potrebu pre nástroje, ktoré pomôžu propagovať ich internacionalizáciu; 17. podporuje aj nástroje, ktoré podporujú etické a na solidárnosti založené finančné nástroje s cieľom propagovať ľudský, sociálny a environmentálny rozvoj vrátane opatrení zameraných na miestny rozvoj; 18. podporuje zavedenie Európskeho roku mobility pracovníkov a očakáva, že členské štáty už nebudú uplatňovať obmedzenia pre voľný pohyb pracovníkov z nových členských štátov; 19. zdôrazňuje, že Lisabonská stratégia by mala podporovať konkurencieschopnosť a vytváranie pracovných miest, pričom by zohľadňovala sociálnu súdržnosť a environmentálnu problematiku; na základe toho sa domnieva, že dosiahnutie lisabonských cieľov v oblasti dlhodobého rastu by nemalo viesť k prehĺbeniu rozdielov a sociálnej neistote; 20. zamýšľa zvýšiť rozpočet EÚ pre akcie zamerané na mladých ľudí, čo je v súlade s dôrazom, ktorý Komisia kladie na podporu mobility vo vzdelávaní a efektívne využívanie potenciálu mládeže; zdôrazňuje význam výmenných programov v tejto oblasti; trvá na tom, aby bol program Erasmus rozšírený tak, aby zahŕňal aj študentov stredných škôl a mladých podnikateľov; znova pripomína potrebu nadviazať na pilotné projekty týkajúce sa rozšírenia programu Erasmus na učňov; ľutuje, že Komisia vo svojom finančnom plánovaní v porovnaní s rozpočtom na rok 2005 znížila prostriedky pre program Leonardo da Vinci; 21. podporuje integrovanú stratégiu boja proti terorizmu vrátane pomoci obetiam, efektívnej spolupráce a výmeny informácií medzi súdnymi a policajnými orgánmi, boj proti chudobe, stratégiu na zamedzenie šírenia zbraní, predchádzanie, riadenie a riešenie konfliktov a výraznejšiu podporu dialógu medzi kultúrami; želá si ďalej rozvinúť pilotné projekty iniciované Parlamentom; zdôrazňuje, že Únia musí zároveň naďalej podporovať základné práva, právny štát a kvalitu súdnictva; 22. vyzýva Komisiu, aby predložila návrhy na zvýšenie celkovej schopnosti EÚ poskytovať pomoc občanom v prípade mimoriadnych situácií vrátane tých, ktoré nastanú mimo územia EÚ, a riešiť cezhraničné krízové stavy; zdôrazňuje, že je dôležité, aby bol Európsky parlament v plnej miere zapojený do súčasnej diskusie o tejto záležitosti; 23. domnieva sa, že informácie a komunikácia sú kľúčové zdroje, ktoré EÚ umožňujú priblížiť sa k občanom a je presvedčený, že na dosiahnutie tohto cieľa sú potrebné dynamickejšie a komunikatívnejšie inovácie; preto vyzýva Komisiu, aby predložila návrh na integrovanú informačnú a komunikačnú politiku EÚ, v rámci ktorej by boli informačné aktivity inštitúcií EÚ koordinované na vyššom stupni; 24. znova pripomína štrukturálny problém s financovaním decentralizovaných agentúr v rámci okruhu 3 a jeho vplyvy na iné politické priority, ktorých príčiny sú uvedené v súčasnom nariadení o rozpočtových pravidlách; zdôrazňuje potrebu nájsť rovnováhu medzi týmito aspektmi a bude sa snažiť nájsť riešenie založené na skutočných potrebách každej agentúry a politiky; pripomína Komisii potrebu poskytnúť strednodobé plánovanie rozvoja decentralizovaných a výkonných agentúr vrátane presných rozpočtových odhadov, ako aj potrebu kriticky zhodnotiť nariadenie o rozpočtových pravidlách na účel zmiernenia jeho byrokratického charakteru; Vonkajšie opatrenia 25. zdôrazňuje, že v súčasnosti je ťažké zosúladiť tradičné priority Únie a veľký počet nových oblastí vyžadujúcich financovanie z rozpočtu, ktoré boli zahrnuté do kategórie IV v posledných rokoch (Balkán, Afganistan, Irak, tsunami a iné prírodné katastrofy); pripomína Rade, že nové úlohy nesmú byť financované na úkor tradičných priorít Parlamentu; 26. je pevne presvedčený, že finančné zdroje pridelené na pomoc krajinám a spoločenstvám postihnutým tsunami alebo akýmikoľvek inými prírodnými katastrofami, musia byť dodatočne pridané k existujúcim alebo plánovaným prostriedkom pre pomoc, a nielen jednoducho presunuté alebo presmerované z iných regiónov (presunutie); vyzýva, aby bol po ukončení odhadových misií OSN a Svetovej banky vypracovaný jasný prehľad vplyvu všetkých návrhov na finančnú pomoc tomuto regiónu na rozpočet, vrátane navrhovaných fondov pre obnovu; zdôrazňuje dôležitosť opatrení zameraných na predchádzanie pohromám; 27. znovu opakuje svoj záväzok podporovať dosiahnutie miléniových rozvojových cieľov, ku ktorým patrí podpora programov na odstránenie chudoby a programov v oblasti zdravia, vrátane boja proti HIV/AIDS, malárii, tuberkulóze, ako aj prispievanie do Globálneho fondu; zdôrazňuje svoj záväzok pokračovať v podpore všetkých regiónov, ktoré v súčasnosti získavajú prostriedky z rozpočtu EÚ; zdôrazňuje význam základných slobôd a podporovania demokracie, právneho štátu a ľudských práv vrátane novej politiky susedských vzťahov; žiada Komisiu, aby predložila návrhy na obnovenie kontroly Európskeho parlamentu nad Európskou iniciatívou pre demokraciu a ľudské práva (EIDHR); zdôrazňuje potrebu technickej podpory mnohostranných účastníkov s cieľom odstrániť existujúce nedostatky; vyzýva Komisiu, aby do predbežného návrhu rozpočtu zaradila podstatnú sumu dodatočných prostriedkov určených na tzv. opatrenia rýchleho úspechu ("Quick Win" actions), zabezpečila súlad jej nových opatrení s existujúcimi programami a zosúladila svoju činnosť s členskými štátmi a OSN; 28. zdôrazňuje potrebu podpory EÚ pre demokratické zmeny v susedných krajinách, so špeciálnym dôrazom na Ukrajinu, Gruzínsko, Moldavsko a krajiny stredomoria; 29. domnieva sa, že Parlament by mal zabezpečiť, aby sa posilnili jeho rozpočtové právomoci v oblasti SZBP; pripomína Rade, aby sa zúčastňovala na schôdzach a neustálej výmene informácií v súlade s medziinštitucionálnou dohodou na účel dosiahnutia dohody o financovaní rozhodnutí v oblasti SZBP; zdôrazňuje osobitný význam zabezpečenia dostatočných rozpočtových zdrojov pre Európsku bezpečnostnú stratégiu; zdôrazňuje, že je ťažké oddeliť financovanie spoločných nákladov civilných operácií z rozpočtu Únie od operácií vojenského alebo obranného charakteru financovaných mimo rozpočtu Únie, o čom svedčí založenie civilnej/vojenskej bunky; 30. berie na vedomie možnosť napredovania v mierovom procese na Blízkom východe a v tejto oblasti potvrdzuje svoju podporu poskytnutiu financovania zo strany EÚ; Personál a administratíva 31. podotýka, že Komisia žiadala, aby sa v roku 2006 v súlade s jej viacročným plánom dodatočných ľudských zdrojov súvisiacim s rozšírením v roku 2004 vytvorilo 700 nových pracovných miest; poznamenáva, že Komisia odhaduje, že vstúpenie Bulharska a Rumunska by si vyžiadalo vytvorenie 850 nových pracovných miest do roku 2010; vyzýva Komisiu, aby do 31. júla 2005 predložila revíziu strednodobých potrieb pracovných miest predložených predchádzajúcou Komisiou; žiada Komisiu, aby do 31. júla 2005 predložila podrobnú správu o počte zamestnancov Komisie v podporných a koordinačných funkciách; 32. víta relatívne vysokú obsadenosť pracovných miest v administratíve Komisie; podporuje Komisiu, aby pokračovala vo využívaní presunov v rámci oddelení a medzi oddeleniami s cieľom mobilizovať dodatočné ľudské zdroje; Pilotné projekty a prípravné akcie 33. znova opakuje svoju podporu úzkej spolupráci s Komisiou na pilotných projektoch a prípravných akciách s cieľom uľahčiť spoločné preskúmanie realizovateľnosti návrhov; 34. vyzýva Komisiu, aby zhodnotila výsledky iniciatív - pilotných projektov a prípravných opatrení začatých v posledných rokoch, s cieľom zvážiť ich možné pokračovanie; * * * 35. poveruje svojho predsedu, aby toto uznesenie postúpil Rade, Komisii a Dvoru audítorov. [1] Ú. v. ES C 172, 18.6.1999, s. 1. Dohoda zmenená a doplnená rozhodnutím 2003/429/ES (Ú. v. EÚ L 147, 14.6.2003, s. 25). [2] Ú. v. EÚ L 270, 21.10.2003, s. 1. --------------------------------------------------